ГукъэкIыжхэмкIэ ядогуашэ
Советыдзэхэр Афганистаным къызэрырашыжрэ илъэс 25-рэ зэрырикъур гъэлъэпIэным теухуауэ КъБР-м и Правительствэм и комиссэм къищта унафэм ипкъ иткIэ, Бахъсэн районым хыхьэ Кыщпэк къуажэм дэт курыт школым дерс зэIуха щекIуэкIащ. Ар къызэрагъэпэщащ еджапIэм и унафэщI Балъкъэр Дадусэ, гъэсэныгъэмкIэ абы и къуэдзэ Къардэн Раисэ, егъэджакIуэ нэс Ехъутэныдж Венерэ сымэ.
ЗэIущIэм ирагъэблэгъащ афган зауэр, нэгъуэщI зэпэщIэувэныгъэхэр зи нэгу щIэкIа, абы и курыкупсэм хэтахэу «Родина» политпартым и пресс-IуэхущIапIэм, «Боевое братство» ветеранхэм я урысейпсо жылагъуэ зэгухьэныгъэм и Къэбэрдей-Балъкъэр къудамэм я унафэщI, гъунапкъэхъумэ дзэм и ветеран, зэIущIэр щекIуэкI школыр къэзыуха подполковник ГъукIэ Хьэсэнбий, Афганистан зауэм хэтахэм я Къэбэрдей-Балъкъэр центрым и тхьэмадэ, афган зауэм хэта ЦIыпIынэ Резуан, афган зауэм и ветеран кыщпэкдэс Тхьэкъуахъуэ Назир сымэ. Абыхэм зауэм зэрыхэтар, я нэгу щIэкIа гугъуехьхэр къаIуэтэжа къудей мыхъуу, школакIуэхэм гурыIуэгъуэ щащIащ а зауэр щIекIуэкIам и щхьэусыгъуэр, Совет Союзым и унафэщIхэм апхуэдэ унафэ къащтэн хуей щIэхъуам.
Къызэхуэсахэм я нэгу зрагъэужьащ школакIуэхэу Борэн Марие, БжэныкIэ Маргаритэ, Балъкъэрхэ Руслан, Iэдэм, Дамир, Аскэр, Абэзокъуэ Мухьэмэд сымэ.
Дерс зэIухам и кIэухым еджакIуэхэм я упщIэхэм хьэщIэхэм жэуап нэс иратащ. Иужьым фэеплъ сурэтхэри зытрагъэхащ.
Дыгулыбгъу Жантинэ.
